Rasmus Horn Langhoff (S), 2013-12-10:
Tak for det.
Jeg skal indledningsvis sige, at jeg holder den her tale på vegne af Socialdemokratiets transportordfører, hr. Rasmus Prehn, som desværre er forhindret i at holde talen her i dag.
Tænk, hvis nogle vil anlægge en motorvej lige der, hvor man bor.
Mange føler det som et overgreb, når samfundet på flertallets vegne beslutter, at deres hjem skal flyttes, fordi der skal anlægges en ny vej eller andet.
Det kan imidlertid være nødvendigt.
Hvordan skulle vi ellers nogen sinde kunne anlægge en ny vej, bro eller togbane, hvis intet måtte forandres?
Somme tider må mindretallet vige for det demokratiske flertal, når der skal anlægges noget, som er til gavn for os alle.
Men i Danmark er ejendomsretten ukrænkelig, og det har den været siden grundlovens indførelse i 1849.
Finder flertallet på at anlægge noget der, hvor man har sin ejendom, har man derfor ret til ekspropriation efter det grundlovssikrede princip om fuldstændig erstatning.
Det er kun ret og rimeligt.
Beslutningsforslaget her handler om, at forslagsstillerne vil gøre vilkårene for ekspropriation endnu bedre.
Det lyder naturligvis sympatisk, men klinger også lidt hult, når man tænker på, at de fleste af de problemer, forslaget søger at løse, er opstået, mens forslagsstillerne selv havde det politiske flertal og dermed det politiske ansvar.
Visse steder i Danmark er der foretaget såkaldte reservationer, fordi samfundet overvejer at anlægge veje eller andet på det pågældende sted, men endnu ikke har taget endelig beslutning eller fundet pengene til at gennemføre projektet for.
Det betyder desværre, at der er borgere, der lever i uvished.
Disse borgere ved nemlig ikke, om de kan blive eksproprieret eller ej.
Deres ejendom er derfor så godt som usælgelig, eller i hvert fald vil de tabe mange penge, hvis de sælger.
Mange føler sig derfor stavnsbundne i deres hus, og det er selvsagt uheldigt og helt uacceptabelt.
De mennesker, der er kommet i klemme og føler sig stavnsbundne på grund af statslige reservationer i det område, hvor de bor, skal selvfølgelig hjælpes.
Det siger sig selv, andet kan vi ikke være bekendt.
Socialdemokratiet og regeringen er i fuld gang med at løse problemet.
Forslagsstillerne har snakket og talt meget, men det er blevet til meget lidt konkret handling fra forslagsstillernes side.
For hvordan var det lige, at de eksisterende problemer med de mange uafklarede reservationer, opstod?
Jo, det var jo netop, mens disse partier havde den politiske magt i Danmark.
Skiftende borgerlige transportministre igangsatte den ene VVM-undersøgelse efter den anden.
Man havde næsten indtryk af, at de ikke kunne passere en by i deres ministerbil, uden at de stod ud af bilen for lige at love en VVM-undersøgelse.
Den slags hedder at gøre regning uden vært, og det er typisk for de liberalistiske partier og den borgerlige fløj.
Konsekvensen er nu, at en masse mennesker sidder i huse, hvor staten har reservationer, men ingen penge til at gå i gang med projekterne for.
Det problem skal løses, og fra Socialdemokratiets side glæder vi os over, at regeringen tager fat.
Vi glæder os over, at regeringen har indført et nyt princip, hvor der ikke igangsættes nye VVM-undersøgelser, uden at der samtidig er penge til at gennemføre projektet og til at ekspropriere de mennesker, der bor i området.
Fra Socialdemokratiets side glæder vi os over, at regeringen har sikret, at der på en række strækninger er blevet besluttet en linjeføring, således at de berørte mennesker kan komme i gang med deres eksproprieringssag, og at de myndigheder, der sidder med sagerne, er blevet tilført flere ressourcer, så ventetiden er kortere.
Fra Socialdemokratiets side glæder vi os over, at der på regeringens initiativ er afsat 80 mio. kr. til finansiering af forlods overtagelse for grundejere langs fire konkrete strækninger.
Og det er altså projekter som udbygning af motorvejen syd om Odense, rute 21 til Kalundborg, udbygning af motorvejen mellem Kolding og Fredericia, og rute 26 ved Viborg.
Og vi er parate til at gøre mere end det.
Fra regeringens side har vi altså valgt at handle og gøre noget for at hjælpe de borgere, der er kommet i klemme.
Vi vil selvsagt gerne gøre endnu mere, men vi er også klar over, at det er halsløs gerning at love noget, der viser sig umuligt at indfri, som når forslagsstillerne foreslår øget adgang til godtgørelse ved fastsættelse af erstatning.
Her burde forslagsstillerne være sig bevidst, at erstatningsudmålingen følger grundlovens principper om fuldstændig erstatning, hvilket kort fortalt betyder, at borgeren er økonomisk stillet, som hvis ekspropriationen ikke havde været nødvendig, ligesom forslagsstillerne burde tænke over, at erstatningsfastsættelsen foregår i uafhængige og domstolslignende instanser, som er uden for politisk indflydelse.
Fra Socialdemokratiets side har vi stor tiltro til, at de myndigheder, der fastsætter erstatningen ud fra objektive kriterier, der følger grundlovens principper, som udgangspunkt gør det på bedste vis.
På grundlag af disse argumenter kan vi fra Socialdemokratiets side ikke tilslutte os beslutningsforslaget.
Vi ønsker i stedet at hjælpe de mennesker, der er kommet i klemme, ved hjælp af konkrete forbedringer som dem, jeg allerede har nævnt.